**Voss** er et varemerke for kildevann tappet på flaske av Voss Production som er hovedvirksomheten i konsernet Voss of Norway ASA. Vannet tappes i Iveland i Agder. Det har ikke noe å gjøre med Voss kommune.

I 2014 hadde bedriften 129 ansatte. Omsetningen i 2014 lå på ca 400 millioner kroner.
I dag selges Voss i nesten 50 land og er størst i USA, Australia, England, Kina og De forente arabiske emirater. Voss er tilgjengelig både med og uten kullsyre, og kommer i flasker i ulik størrelse. 

Voss markedsfører seg som selger av artesisk vann, men ifølge TV 2 sin dokumentar *En dråpe luksus?* fra oktober 2010, hevder kanalen at vannet blir pumpet opp fra en grunnvannsbrønn fra det lokale vannverket. TV 2 holder på sine påstander selv om Voss er uenige.

Historie
--------

Varemerket Voss ble stiftet i 1998 av Ole Christian Sandberg og Christopher Harlem. Selskapet fikk hjelp av Neil Kraft til å designe sine karakteristiske sylinderformede flasker, som finnes både i glass og PET. Voss markedsfører flaskene som karbonnøytrale, BPA-frie og resirkulerbare. Strategien for å opprette et eksklusivt varemerke gikk ut på å tidlig samarbeide med hoteller, restauranter, nattklubber og spa.

I 2010 fikk bedriften en ny administrerende direktør, Jack Belsito.

I juni 2017 åpnet et sidespor ved nedlagte Vatnestrøm stoppested på Sørlandsbanen, slik at vannet kan fraktes med jernbane istedenfor på bil til Kristiansand havn.

Den forhenværende russiske utenriksministeren Andrej Kozyrev brukte i et intervju med CNN i oktober 2022 det faktum at Russlands president Vladimir Putin hadde en flaske vann fra Voss på bordet under en pressekonferanse som et eksempel på at Russland ikke ville bruke kjernefysiske våpen i Ukraina. Putin og den russiske eliten var for avhengig av ulike luksusvarer fra vesten ifølge Kozyrev.

Voss Foundation
---------------

Voss Foundation ble stiftet i 2008 av Knut Brundtland, og har som mål å gi flere tilgang til rent vann og bedre sanitære og hygieniske forhold. Stiftelsen fokuserer spesielt på unge jenter, men har også kvinner og barn som målgruppe.

Prosjektene finner sted i Afrika, sør for Sahara, hvor de ifølge hjemmesiden til nå har konstruert 130 rene vannkilder og 462 sanitæranlegg i sju land. Stiftelsen ønsker å møte disse behovene gjennom en tilnærming som sikrer lokalt eierskap og langsiktig bærekraft gjennom partnerskap med troverdige organisasjoner.

Referanser
----------

1. ↑  «Blodrødt for Voss - har tapt 500 mill. på vann». *Dagbladet.no*. Besøkt 12. oktober 2015.
2. ↑  «VOSS World :: Frequently Asked Questions». *www.vosswater.com*. Besøkt 21. april 2016.
3. ↑  «Mattilsynet ber Voss-vatn byte namn». *Avisa Hordaland*. NTB. Arkivert fra originalen 7. august 2016. Besøkt 21. april 2016.
4. ↑  «Voss Production AS - VATNESTRØM - Se Regnskap, Roller og mer». *www.proff.no*. Arkivert fra originalen 9. mars 2016. Besøkt 26. oktober 2015.
5. ↑  «Voss ansetter etter rekordsalg». *NRK*. Besøkt 26. oktober 2015.
6. ↑  «Eksklusivt flaskevann er kommunalt vann - TV2.no». *TV 2*. Besøkt 28. oktober 2015.
7. ↑  «Raser mot påstander i VOSS-dokumentar». *VG*. Besøkt 28. oktober 2015.
8. ↑  «Nøkkelopplysninger fra Enhetsregisteret - Brønnøysundregistrene». *w2.brreg.no*. Besøkt 28. oktober 2015.
9. ↑  «Designing VOSS Water Bottle». *Voss World*. Besøkt 28. oktober 2015.
10. ↑  «Partner List | 3Degrees». *www.3degreesinc.com*. Besøkt 28. oktober 2015.
11. ↑  «VOSS World :: Frequently Asked Questions». *www.vosswater.com*. Besøkt 28. oktober 2015.
12. ↑  «Bane NOR: Nytt jernbanespor kutter 7 000 vogntog». Arkivert fra originalen 20. august 2017. Besøkt 27. juni 2017.
13. ↑  «Ex-Russian FM lists Putin’s 3 major miscalculations in Ukraine». CNN. 11. oktober 2022. Besøkt 11. oktober 2022. «I feel that he will not do it and its rational conclusion. Because just look he made this statement about all those threats and everything he was sitting in the room and he was drinking the Voss water, the Voss water is the one originated the brand is Norwegian water and its NATO country and so he drinks even water from NATO country.»
14. ↑  «Our Story | Voss Foundation». *www.vossfoundation.org*. Arkivert fra originalen 4. mars 2016. Besøkt 19. oktober 2015.
15. ↑  «Voss Foundation». *www.vossfoundation.org*. Arkivert fra originalen 16. oktober 2015. Besøkt 19. oktober 2015.

Eksterne lenker
---------------

* (en) Offisielt nettsted Rediger på Wikidata